## Medi Ambient promou la transformació de xarxes de pesca descartades en productes decoratius i mobiliari urbà

*** La Conselleria col·labora amb l’empresa Gravity Wave i instal·la un cartell identificatiu en el port de Dénia realitzat amb 180 quilos de xarxes**

La Conselleria de Medi Ambient, Infraestructures i Territori promou la transformació de xarxes de pesca descartades en productes decoratius i mobiliari urbà, com ara bancs o papereres, en el marc del seu compromís amb l’economia circular i la protecció i cura del medi ambient.

El director general de Costes, Ports i Aeroports, Marc García Manzana, ha explicat que esta acció es desenrotlla en col·laboració amb l’empresa Gravity Wave, especialitzada en l’arreplega i el tractament de plàstics marins, amb especial atenció a les xarxes de pesca abandonades, un dels residus més perjudicials per als ecosistemes marins.

Com a resultat d’esta col·laboració, s’ha instal·lat recentment en el port de Dénia un cartell identificatiu fabricat amb 180 quilos de xarxes de pesca reciclades. “Un element simbòlic que, a més de donar identitat al port, fa valdre una iniciativa d’economia circular que transforma residus contaminants en elements útils i representatius”, ha subratllat García Manzana.

El director general ha recordat que esta actuació “forma part de l’estratègia de sostenibilitat de la Conselleria per als ports de la Comunitat Valenciana”, amb iniciatives com l’eliminació de la petjada de carboni o la reducció del consum elèctric, en referència a l’aposta per la instal·lació de plaques solars. Així mateix, ha afegit que “l’objectiu és aconseguir un Mediterrani lliure de plàstics, i esta iniciativa que ha posat en marxa Gravity Wave avança precisament en eixa direcció”.

A més del cartell instal·lat a Dénia, els residus plàstics recuperats s’empren per a fabricar mobiliari urbà sostenible, com ara bancs, papereres, gronxadors o altres elements d’ús quotidià. D’esta manera, es tanca el cicle del residu i es dona una segona vida a materials que, d’una altra manera, continuarien contaminant els oceans.

Actualment, segons ha detallat el director general, esta empresa col·laboradora ha arreplegat i tractat al voltant d’1.038.000 quilos de plàstic procedents de la mar i dels ports de la Comunitat Valenciana.

Fecha: 01/07/2025